《谢王公济节推惠砚》
宋代·郭祥正

歙溪之仙洗山骨，一轮琢出秋潭月。摩挲清润无纤痕，不学寒潭有时缺。

玉川辄莫忧虾蟆，纵尔觜吻何由齧。阴天著手泉脉生，三伏临之冰炎热。

又如明镜当晴窗，对面森森数毛发。端江品格直顽贱，邺台片段多皴裂。

中山有客先得之，獬豸峨冠为忠血。窜身南过洞庭湖，覆舟几葬蛟龙穴。

君今赠我诚谓何，自愧閒官非补阙。松烟和漆法廷圭，玉兔长毫妙诸葛。

敲冰捣楮出乌田，四物收藏岂虚设。乾坤俯仰存赤心，诛贬奸谀佑臣节。

独刊五传扶春秋，肯趁时文校工拙。更衰更老心更坚，与砚相将不仓卒。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。